În discursul susţinut în cadrul ceremoniei de aniversare a 176 de ani de la izbucnirea Revoluţiei ungare de la 1848/49, şeful diplomaţiei ungare a subliniat: maghiarii trăiesc împrăştiaţi în mai multe ţări din Bazinul Carpatic nu pentru că aşa şi-au dorit, ci pentru că istoria a modelat lucrurile în acest fel.
"De aceea, noi, maghiarii, ştim foarte clar că în interesul ţării noastre şi a naţiunii noastre trebuie să acţionăm împreună, cu forţe comune, şi să ne ajutăm unii pe alţii, chiar şi peste graniţe", a declarat Szijjártó.
"Revoluţia din 1848 ne îndeamnă să fim uniţi. Şi transmite, de asemenea, mesajul că ne bazăm pe toţi maghiarii în îmbunătăţirea destinului naţiunii noastre, pentru că toţi maghiarii sunt responsabili unii pentru alţii", a continuat politicianul ungar.
"Desigur că există şi trădători – întotdeauna au existat. Trădători care vor face orice pentru putere sau pentru un minut de glorie. Unii au fost sau sunt cumpăraţi de imperii. Unii au fost sau sunt finanţaţi de imperii. Iar aceştia nu s-au sfiit nici să divizeze maghiarimea, să ne facă să ne certăm între noi, maghiarii care trăim în patria-mamă şi maghiarii care trăiesc peste graniţele Ungariei", a avertizat ministrul de externe.
"Dar nu vă faceţi griji, dragii mei prieteni, ei vor ajunge, fără excepţie, la groapa de gunoi a istoriei, pentru că spiritul naţiunii maghiare nu există fără maghiarimea din Sfântu Gheorghe, Lendava, Osijek, Mukachevo, Dunajská Streda sau Zenta, şi nici fără maghiarimea din diaspora. De aceea, este datoria noastră să susţinem drepturile comunităţilor maghiare, în mod hotărât, întotdeauna. Am şi făcut asta, şi vom continua să o facem şi în viitor", a declarat şeful diplomaţiei ungare.
"O spunem, aici, într-un singur: pentru noi este o mândrie să fim maghiari", a subliniat Péter Szijjártó, în faţa monumentului dedicat bătăliei de la Semeria. Politicianul maghiar a numit libertatea cea mai importantă valoare naţională, ceea ce înseamnă că noi suntem cei care decidem cu privire la propriul destin.
Ministrul a explicat că pe vremuri, tinerii din Pesta nu şi-au dorit nimic altceva decât ceea ce ne dorim şi noi, astăzi, întrucât cele 12 puncte redactate începeau cu: să fie pace, libertate şi armonie.
"Şi noi spunem acelaşi lucru, astăzi. Să fie pace, în sfârşit! Să fie pace, în sfârşit, în vecinătatea noastră, în loc de acest război teribil! Căci ştim sigur că vieţile omeneşti pot fi salvate numai cu o încetare a focului, şi cu pace", a spus Péter Szijjártó.